Punthuk Bégo (Carakan: ꦥꦸꦤ꧀ꦛꦸꦏ꧀ꦧꦺꦒꦺꦴ; basa Indhonésia: Bukit Bego) utawa Punthuk Kedhung Buweng ya iku papan wisata kang awujud turahan proyèk dhudhukan palemahan kang papané ana ing Dalan Imagiri–Dlingo, Dhusun Kedhung Buweng, Désa Wukirsari, Kapanéwon Imagiri, Kabupatèn Bantul, Propinsi Dhaérah Istiméwa Ngayogyakarta. Punthuk iki kondhang ing Kabupatèn Bantul amarga kerep ditekani nom-noman kang karem poto-poto lan wong-wong ngepit kanggo lèrèn. Jeneng papan iku dijupuk saka ekskavator (bebrayan sakiwa-tengené ngarani kanthi jeneng bégo utawa béko) kanggo dhudhuk lemah.

Mula bukané 
Jeneng punthuk iki dijupuk saka ekskavator (kerep diarani bégo utawa béko) kanggo dhudhuk lemah. Jeneng kuwi pancèn rada nylenèh, amarga tembung “bégo” nuduhaké tembung kang ala, ya iku bodho. Bebrayan ing sakiwa-tengené uga ngarani puntuk iku kanthi jeneng Punthuk Kedhung Buweng amarga mapan ing Dhusun Kedhung Buweng. 

Wondéné iku, lemah kang ndadèkaké punthuk kasebut asalé saka tilas klumpukan proyèk dhudhukan palemahan Dalan Imagiri–Dlingo. Dhudhukan lemah ing papan iki disik kanggo ngurug pomahan lan gedhong-gedhong. Bab kuwi sing dadi sabab dhuwuré luwih cendhèk tinimbang sadurungé.

Panggonan 
Punthuk Bégo ana ing sisih wétan Kapanéwon Imagiri, kurang luwih telung kilomèter saka Kebon Buwah Mangunan. Punthuk iki uga cédhak karo Watu Goyang lan Pinus Mangunan. Punthuk kasebut ana ing dalan sesambungan Kapanéwon Imagiri lan Kapanéwon Dlingo, peneré ing Dalan Imagiri–Dlingo km. 2.5, Dhusun Kedhung Buweng, Désa Wukirsari, Kapanéwon Imagiri, Kabupatèn Bantul, Dhaérah Istiméwa Ngayogyakarta. Dalan mlebu menyang punthuk iki bisa nganggo tunggangan rodha papat utawa loro.

Kahanan 
Papan wisata iki nduwèni amba kurang luwih 1,2 héktar, déné ancangan kapisan lemah kang bakal dijupuk kanggo urug ya iku 2 héktar. Sadurungé kondhang, papan iku amung dianggo nyawang kaéndahan alam sakiwa-tengené saka pucaké, uga kerep ditekani bebrayan kang plesir kanggo lèrèn lan poto-poto. Papan kasebut samsaya kondhang dadi papan wisata wiwit ditinggal juru pelikan lan dianggo lèrèn wong-wong ngepit.

Punthuk iku duwé pucak kang diarani Watu Balung. Salah siji tenger saka punthuk kasebut ya iku wujudé kaya ta lemah kang dikethok lan ana patung Semar ing ndhuwuré. Papan wisata iki pisanan amung punthuk garing tilas proyèk dhudhukan palemahan, kang idiné dicopot déning papréntahan dhaérah amarga disumelangi ngrusak wewengkon sakiwa-tengené. Punthuk kasebut saiki diupakara dadi papan wisata alam kang ana ing pinggir dalan sambungan Kapanéwon Imagiri lan Kapanéwon Dlingo. Sarana ing papan iki rada apik, déné durung diupakara sakabèhé déning papréntahan dhaérah, ya iku ana parkir, cakruk, lan kakus.

Ing dina-dina tinamtu, punthuk iki kerep dianggo minangka papan gladhèn klumpukan montor tril. Kasdi, salah siji warga ing papan kasebut, njlèntrèhaké yèn punthuk iku dianggo montor tril amarga lemahé dhuwur lan akèh watuné. Papan wisata iki uga nyepaki palungguhan kanggo nyawang kaéndahan alam sakiwa-tengené ing pucaké. Saliyané iku, saka pucaké uga bisa didelok Makam Imagiri lan Masjid Pajimatan Imagiri. Nganti taun 2020, kanggo nekani punthuk ing tlatah Mangunan iki durung dijupuk tarikan karcis, nanging mung parkir montor lan mobil.

Gladri

Uga delengen 
 Gerdhu Lemahrubuh
 Kebon Buwah Mangunan
 Pinus Mangunan
 Watu Goyang

Rujukan

Pranala jaba 

 Kaéndahan Alam Ngayogyakarta saka Punthuk Bégo

Papan wisata ing Ngayogyakarta
WikiPlesir